En aquesta fitxa tècnica es resumeix l'experiència pilot realitzada al Parc de l'Espai d'Interès Natural de Gallecs que va constar d'una rotació de 5 anys amb conreus ecològics de cereals (espelta i blat) i lleguminoses (cigró i llentia) on es va avaluar l'efecte de la llaurada mínima versus l'arada de pales, l'efecte de la fertilització amb fems compostats i de la presència o absència d'adobs verds abans dels cultius de primavera sobre la biodiversitat del sòl i la qualitat del sòl en termes de matèria orgànica.
També es va analitzar l'abundància d'herbes i els rendiments dels diferents cultius, així com els balanços econòmics obtinguts en els diferents tractaments estudiats.
La fitxa ha estat elaborada per l'equip encapçalat pel doctor Francesc Xavier Sans, de la Universitat de Barcelona, i ha estat finançada pel Departament d'Agricultura, Ramaderia, Pesca i Alimentació de la Generalitat de Catalunya a través de l'ajut per incentivar la recerca aplicada en matèria de producció agroalimentària ecològica.
En aquesta fitxa s'aporten dades inèdites sobre diferents aspectes de la producció de llúpul en conreu ecològic.
Concretament, s'avalua l'adaptació de diferents varietats a les condicions ambientals de la zona d'estudi (Pla de l'Estany) pel que fa creixement, rendiments i resistència a malalties.
També es detallen els resultats d'una comparativa sobre l'efectivitat de diferents tractaments ecològics en el control de míldiu i oïdi i els resultats sobre el desenvolupament de noves metodologies i tècniques de cultiu que afavoreixen la productivitat i la presència de la micro/macrobiodiversitat.
El responsable del projecte és el doctor Josep Rost Bagudanch, de la Fundació Universitària Balmes (Universitat de Vic - Universitat de la Catalunya Central) i ha estat finançat pel Departament d'Agricultura, Ramaderia, Pesca i Alimentació de la Generalitat de Catalunya a través de l'ajut per incentivar la recerca aplicada en matèria de producció agroalimentària ecològica.
Coneix els resultats de l'estudi descarregant la fitxa tècnica o la memòria explicativa completa:
En aquest dossier tècnic es presenten els principals resultats del seguiment a llarg termini de la conversió a l'agricultura ecològica dels conreus herbacis extensius del Parc de l'Espai d'Interès Natural de Gallecs i posa el coneixement generat fins a l'actualitat al servei de la societat.
D'aquesta manera, es pretén crear una eina útil per a facilitar les decisions dels productors i productores a l'hora d'iniciar el procés de conversió cap a la producció ecològica.
El seguiment de l'augment de la superfície cultivada ecològica i de la biodiversitat cultivada, així com dels canvis que han tingut lloc en la gestió agrícola és fonamental per entendre l'impacte de la transició a diferents nivells.
La consideració de l'impacte que han tingut aquests canvis en la qualitat del sòl, en la diversitat i l'abundància d'herbes que conviuen amb el cultiu i en els rendiments i els balanços econòmics i energètics és de gran importància des de la perspectiva agronòmica, econòmica, ecològica i ambiental.
Aquesta publicació del Departament d'Agricultura, Ramaderia, Pesca i Alimentació de la Generalitat de Catalunya ha estat realitzada per investigadors Grup de Recerca Ecologia dels Sistemes Agrícoles de la Universitat de Barcelona, en col·laboració amb el Consorci de Gallecs i la participació de l'Associació Agroecològica de Gallecs.
A continuació, podeu descarregar-vos aquest dossier en format pdf:
L'Institut Tècnic de l'Agricultura Biològica francès ha editat aquest full tècnic dedicat a la sembra directa sota coberta vegetal de cultius de primavera en producció ecològica, una tècnica que dona resposta a uns dels principis de l'agricultura de conservació: minimitzar la pertorbació del sòl.
Anomenem sembra directa a la sembra d'un cultiu sense haver fet cap treball del sòl des de la collita del cultiu anterior.
El sòl només es pertorba al nivell de la línia de sembra, a uns 2 a 5 cm de profunditat.
Com a resultat, es deixa una gran quantitat de residus al sòl que proporcionen una cobertura del 30 al 100% de la superfície.
Aquest full és un recull d'informació bibliogràfica sobre la investigació nord-americana realitzada sobre la sembra directa de cultius ecològics de primavera sota coberta vegetal laminada (aixafada amb un corró).
Per a més informació, podeu veure el següent video, sobre l'ús d'aquest tipus de corró (crimper roller) sobre un cultiu de sègol, abans de la sembra directa de soja: TILMAN-ORG: No-till system with rye - crimper roller - soybeans
La depredació de llavors és una de les principals causes de la reducció de males herbes en els camps de conreu.
A través d'un maneig adequat del sòl es pot afavorir la depredació i reduir la pressió exercida per part de les males herbes.
En aquesta fitxa es mostren els resultats d'un projecte de recerca on s'avalua la depredació de llavors per part de formigues granívores en tres sistemes de producció: el convencional amb labor de sòl, el convencional amb sembra directa i l'ecològic.
També s'avalua si hi ha diferències en aquests tres sistemes respecte la composició i abundància de males herbes, així com en el nombre i la mida dels nius de formiga.
L'investigador responsable d'aquest estudi és Jordi Recasens, de la Universitat de Lleida, i el projecte ha estat finançat pel DARP, a través de l'ajut per incentivar la recerca aplicada en matèria de producció agroalimentària ecològica.
Aquesta fitxa, fruit de la col·laboració entre el Servei de Sanitat Vegetal del DARP i el Parc Natural de la Zona Volcànica de la Garrotxa del DTES, tracta sobre l'ús de la grada de pues flexibles en cereals d'hivern.
En aquest sentit, es fan unes recomanacions per a la seva correcte utilització, es resumeixen els resultats obtinguts en un camp experimental del PNZVG i s'indiquen mesures complementàries que es poden implementar per reduir la presència de males herbes.
En aquesta fitxa tècnica, elaborada per la Unitat de Producció Agroalimentària ecològica del Departament d'Agricultura, Ramaderia, Pesca, Alimentació i Medi Natural, es detallen les claus per a un correcte emmagatzematge dels grans en producció agrària ecològica.
En aquest sentit, s'exposen totes les mesures que s'han de considerar a l'hora de realitzar una conservació de qualitat dels grans, pel que fa a la preparació de les instal·lacions, els moments òptims de la collita, com s'ha de fer la recepció dels grans i el seu assecament i refredament i de quina manera s'ha de controlar l'evolució de l'estat de la partida de grans.
Així mateix, també s'explica com s'ha de fer la lluita contra els depredadors dels grans, quines són les principals plagues i quins productes hi ha disponibles per combatre-les en producció agrària ecològica.
Finalment, hi ha una petita ressenya dels enemics naturals que poden ajudar a mantenir els estocs de grans amb bon estat.
En aquestes fitxes descriptives, elaborades per L'Institute Technique de l'Agriculture Biologique de França (ITAB), es fa una revisió tècnica de les plantes adventícies en funció de si són plantes vivaces o plurianuals, males herbes que germinen tot l'any; o males herbes que germinen a la tardor, a la primavera o a l'estiu.
En cadascun dels documents hi ha una descripció de les plantes, la seva biologia, les seves relacions amb les rotacions i recomanacions per al desherbatge mecànic.
Descàrrega d'aquestes fitxes, en format pdf:
En aquesta publicació, elaborada per L'Institute Technique de l'Agriculture Biologique de França (ITAB), es defineixen les bases comunes del desherbatge mecànic i, mitjançant unes fitxes molt descriptives, s'estableixen mesures concretes i pràctiques per al control de plantes adventícies en blat tendre, fava, lli, blat de moro, ordi de primavera, soja i gira-sol.
Cadascuna de les fitxes fixa els moments d'intervenció, arreus a utilitzar i el lloc del cultiu dins la rotació per afavorir el control d'herbes.
En aquesta fitxa, elaborada per l'Enginyer tècnic agrícola Pep Tuson Valls, es detallen les claus per a la producció ecològica de conreus d'herbacis al secà basada en una correcta gestió dels agrosistemes a partir del control de la fertilització del sòl i de la biodiversitat.
En aquest sentit, s'exposen tècniques per evitar l'erosió del sòl o per al disseny de rotacions de cultius i es presenta informació pràctica per al conreu d'associacions de cereals i farratges en condicions de secà.
Aquesta publicació és fruit del treball efectuat en el marc del projecte europeu ORPESA (Eines per a la formació professional en el conreu ecològic de l'arròs en zones mediambientalment sensibles) i de la col·laboració entre la Sociedad Española de Ornitología (SEO/BirdLife) i el Departament d'Agricultura, Alimentació i Acció Rural (DAR).
En el context de les perspectives del comerç mundial de l'arròs, aquest projecte innovador ha permès posar en comú les diferents metodologies emprades en el conreu ecològic de l'arròs en diferents països, així com les diferents problemàtiques i les seves solucions.
Descàrrega del llibre, en format pdf:
La Conselleria d'Agricultura y Pesca de la " Junta de Andalucía " disposa, per a la seva descàrrega des del Centre de Recursos on line per a l'Agricultura Ecològica, d'un butlletí sobre l'agricultura ecològica en cereals de secà, l'autor del qual és Carlos Lacasta Dutoit, del Centre de Ciències Mediambientals del CSIC.
La Conselleria d'Agricultura i Pesca de la "Junta de Andalucía" disposa, per a la seva descàrrega des del Centre de Recursos on line per a l'Agricultura Ecològica, d'un manual sobre l'Arròs en cultiu ecològic, l'autor del qual és Josep Roselló, de l'Estació Experimental Agrària de Carcaixent.
Article publicat a la revista "Tierras", sobre l'Agricultura ecològica com alternativa econòmica i energètica pels agrosistemes de cereal en el secà espanyol.
Està basat en un estudi comparatiu de l'agricultura de conservació i l'agricultura ecològica en experiments de llarga duració.
Aquest manual recull els principis bàsics dels cultius herbacis en producció ecològica: La seva autoria correspon al Centre de Formació de l'Associació CAAE i ha estat editat per la "Asociación para el Desarrollo sostenible del poniente granadino".
Es tracta d'un manual introductori, amb una presentació molt gràfica, adient per productors que no coneixen l'agricultura ecològica.
Descàrrega del manual, en format pdf:
Aquesta fitxa va ser publicada per l'ITGA (Instituto Técnico y de Gestión Agrícola) amb la finalitat de desenvolupar i divulgar les tècniques de cultiu ecològic, recull els resultats d'uns estudis científics portats a terme durant 8 anys, entre 1996 i 2004, i que comparen el sistema de producció convencional amb l'ecològic.
Així, aquest treball aplica els principis bàsics de l'agricultura ecològica en els cultius extensius de Navarra, principalment, en els cereals d'hivern, per tal de trobar solucions al tema de la fertilització i el control de les adventícies.
Us presentem un article que exposa els resultats experimentals de diverses rotacions de cultius compatibles amb la producció de blat de moro farratger ecològic per a l'alimentació de les vaques de llet.
Així mateix, també s'exposen les conclusions de tècnics, agricultors i ramaders en referència a la possibilitat de produir blat de moro farratger sense herbicides.
Aquest treball va ser publicat per la Direcció General de Desenvolupament Rural del Departament d'Agricultura i Alimentació del Govern d'Aragó, amb l'objectiu de recollir tècniques de la producció ecològica en cereals de secà semiàrid que poden pal·liar la falta de rendibilitat que pateix aquest cultiu i, al mateix temps, preservar el medi ambient.
Aquest treball està basat en diversos estudis realitzats arrreu d'Aragó i principalment orientats a identificar les diferències entre els mètodes químics de fertilització i desherbat i la utilització de compost com adob i de grades de pua flexible per al control mecànic de les males herbes.
Descàrrega d'aquest treball tècnic, en format pdf: